b'\n_START_ARTICLE_\nBari (Pulla)\n_START_SECTION_\nLocalitzaci\xc3\xb3\n_START_PARAGRAPH_\nLa ciutat est\xc3\xa0 de cara a la mar Adri\xc3\xa0tica ocupant uns 40 km de costa, entre els municipis de Giovinazzo, al nord, i Mola di Bari, al sud. En amplada s\'est\xc3\xa9n fins a uns 13 km, partint de zona portu\xc3\xa0ria fins a l\'extrem del barri del Loseto al sud-oest._NEWLINE_El territori municipal \xc3\xa9s una \xc3\xa0rea plana que es troba al mig d\'una vasta depressi\xc3\xb3, la conca de Bari. No obstant aix\xc3\xb2, a la part central de la depressi\xc3\xb3 s\'est\xc3\xa9n diversos quil\xc3\xb2metres cap a l\'interior, limitant amb els municipis de: Capurso, Triggiano, Bitritto, Modugno i Bitonto, complint aix\xc3\xad amb les primeres pistes de la Murge. La ciutat va des de 0 fins a 131 metres d\'altura sobre el nivell del mar. L\'ajuntament es troba a 5 metres d\'al\xc3\xa7ada._NEWLINE_Es diu que la forma que la ciutat t\xc3\xa9 vista en un mapa recorda la forma d\'una \xc3\xa0guila amb les ales desplegades, el cap de la qual seia la petita pen\xc3\xadnsula sobre la qual va sorgir el primer nucli habitat, la Bari Vecchia.\n_START_SECTION_\nClima\n_START_PARAGRAPH_\nEl clima a Bari \xc3\xa9s de tipus mediterrani (o, segons la classificaci\xc3\xb3 de K\xc3\xb6ppen, t\xc3\xa9 el clima temperat de les latituds mitjanes), amb hiverns suaus continentals (els primers freds s\'inicien rares vegades al novembre) i els estius s\xc3\xb3n calorosos i secs. Les variacions t\xc3\xa8rmiques s\xc3\xb3n mitigades per l\'efecte del mar i les brises que en provenen. Aix\xc3\xb2 no obstant, durant els mesos hivernals est\xc3\xa0 afectada pels corrents d\'aire fred procedents del nord-est (Balcans) i del nord-oest (monts Abruzzos), que espor\xc3\xa0dicament causen precipitacions en forma de neu fins i tot en cotes baixes. Es recorden els anys amb  nevades per ser un fet rar: 1987-1993-1999-2003 i 2007, en les quals van caure uns 15 cm de neu. Les pluges es concentren als mesos hivernals i estan caracteritzades per seguir un r\xc3\xa8gim molt variable; als mesos d\'estiu hi ha una alternan\xc3\xa7a entre onades de forta calor provinents del nord d\'\xc3\x80frica alternades amb onades de calor humit provinents de les regions a l\'est de la conca del baix mediterrani. En contraposici\xc3\xb3 a les onades de calor, hi ha dies en qu\xc3\xa8 es bufa el mestral, fet que acostuma a anar associat al pas de nuclis de baixa pressi\xc3\xb3 transitoris que poden ocasionar baixades brusques de temperatura i mar revolta._NEWLINE_El 24 de juliol del 2007 a Bari Palese els term\xc3\xb2metres van marcar 45,6 \xc2\xb0C, la temperatura m\xc3\xa9s alta enregistrada a l\'estaci\xc3\xb3 meteorol\xc3\xb2gica de l\'aeroport de la ciutat. La temperatura m\xc3\xadnima es va marcar el 3 de gener del 1993, quan es van enregistrar -6 \xc2\xb0C.\n_START_SECTION_\nHist\xc3\xb2ria\n_START_PARAGRAPH_\nVa ser fundada pels peuquetis, que la van anomenar \xce\x92\xce\xb1\xcf\x81\xce\xb9\xce\xbf\xce\xbd i va florir en temps de la conquesta de la Pulla per part dels romans, que van intuir la seva magn\xc3\xadfica posici\xc3\xb3 per als tr\xc3\xa0fics comercials amb l\'Orient. Llavors apareix sota el nom de Barium, i presenta certa influ\xc3\xa8ncia grega probablement derivada de la ve\xc3\xafna T\xc3\xa0rent (segle III aC). Fou municipi rom\xc3\xa0 amb certa import\xc3\xa0ncia per estar a la Via Appia i a la Via Trajana i pel seu port. Al segle\xc2\xa0iv fou seu d\'un bisbat. _NEWLINE_Durant l\'edat mitjana se la van disputar els llombards, bizantins i sarra\xc3\xafns. Al segle IX va ser conquerida pels musulmans, els qui van establir l\'ef\xc3\xadmer emirat de Bari durant els anys 847-871. En el marc de la reconquesta del sud d\'It\xc3\xa0lia duta a terme per Basili I, la ciutat va ser recuperada l\'any 871 per l\'emperador franc Llu\xc3\xads II i l\'almirall bizant\xc3\xad Nicetas, amb l\'ajuda de contingents eslaus i d\'una flota de les ciutats d\xc3\xa0lmates. Despr\xc3\xa9s de trencar l\'alian\xc3\xa7a entre Llu\xc3\xads II i els bizantins, aquests \xc3\xbaltims van prendre la ciutat el 876._NEWLINE_Al segle X es va convertir en la capital del catepanat de la Pulla i resid\xc3\xa8ncia del governador (catep\xc3\xa0). Va tenir gran desenvolupament com a centre religi\xc3\xb3s al voltant del 1100, despr\xc3\xa9s de la construcci\xc3\xb3 de la bas\xc3\xadlica dedicada a sant Nicolau. Les Croades i el regnat de Frederic II van donar un altre impuls econ\xc3\xb2mic a la ciutat._NEWLINE_El bisbat es va convertir en arquebisbat i la regi\xc3\xb3 es va dir despr\xc3\xa9s Terra de Bari._NEWLINE_El 1098, a la cripta de la nova bas\xc3\xadlica dedicada a sant Nicolau, el papa Urb\xc3\xa0 II va reunir un concili de 180 bisbes per tractar de resoldre els problemes dogm\xc3\xa0tics que separaven l\'esgl\xc3\xa9sia ortodoxa de l\'esgl\xc3\xa9sia Romana._NEWLINE_Destru\xc3\xafda per Guillem I de Sic\xc3\xadlia el 1156, va tornar a florir en \xc3\xa8poca sueva, entorn del castell fet construir per Frederic II sobre les preexistents fortificacions normandes._NEWLINE_Un llarg per\xc3\xadode de decad\xc3\xa8ncia va caracteritzar la ciutat sota el govern d\'Alduino Filangieri de Candida, Mestre de la Cort Reial i Just\xc3\xadcia de Bari des del 1284. Despr\xc3\xa9s fou governada pels Anjou, Corona d\'Arag\xc3\xb3 i la Corona Espanyola, fins que els Sforza li van retornar la seva esplendor, sobretot amb les duquesses Isabel de N\xc3\xa0pols i Bona Sforza. Bari tamb\xc3\xa9 va patir la dominaci\xc3\xb3 veneciana, per\xc3\xb2 gr\xc3\xa0cies a la qual hi va haver l\'ampliaci\xc3\xb3 del port i una molt florent, ajudat per la venda de productes de la zona d\'influ\xc3\xa8ncia, de gran demanda en els mercats estrangers. _NEWLINE_El 1813, durant el govern de Joaquim Murat, es va iniciar l\'ampliaci\xc3\xb3 de la ciutat fora de les muralles medievals ("poble nou", o "poble de Murat"), que es caracteritza pels carrers de tra\xc3\xa7at ortogonal. La poblaci\xc3\xb3 va cr\xc3\xa9ixer r\xc3\xa0pidament a partir de llavors dels 18.000 als 94.000 habitants de principis del segle XX._NEWLINE_Durant els anys del feixisme es va inaugurar la Fira del Llevant, que va obrir les portes als dissenyadors locals. Durant la segona guerra mundial el seu port fou ocupat per les tropes aliades. El 9 de desembre del 1943 es va lliurar una dura batalla sent bombardejada pels alemanys i fou contaminada per l\'enfonsament d\'una nau anglesa carregada de gas mostassa. El segon desastre que va copejar la ciutat va ser el 9 d\'abril del 1945, a les 11.57h, quan el vaixell americ\xc3\xa0 Charles Henderson va explotar a causa d\'un incident amb la c\xc3\xa0rrega de material b\xc3\xa8l\xc2\xb7lic que contenia._NEWLINE_El 28-29 de gener del 1944 el Congr\xc3\xa9s antifeixista, reunits a Bari, van decidir que el rei V\xc3\xadctor Manuel havia d\'abdicar per a donar pas a la creaci\xc3\xb3 d\'una rep\xc3\xbablica, not\xc3\xadcia que fou anunciada per primera vegada per R\xc3\xa0dio Bari._NEWLINE_A mitjan segle XX, esdev\xc3\xa9 metr\xc3\xb2poli amb 400.000 habitants i s\'expandeix de forma desordenada acollint molts immigrants. L\'any 1991 van desembarcar a Bali 20.000 albanesos del vaixell Vlora.\n_START_SECTION_\nDialecte\n_START_PARAGRAPH_\nEl dialecte de Bari s\'ha anat configurant per les modificacions que han aportat a l\'itali\xc3\xa0 les nombroses ocupacions de poblaci\xc3\xb3 estrangera que s\'han acollit al llarg dels segles i que han donat la peculiaritat en la parla i algunes inflexions que el fan dif\xc3\xadcil d\'entendre per la resta d\'italians. _NEWLINE_Des del punt de vista filol\xc3\xb2gic, el dialecte de Bari t\xc3\xa9 origen en el llat\xc3\xad, despr\xc3\xa9s va rebre influ\xc3\xa8ncia del sicili\xc3\xa0 i tot seguit del napolit\xc3\xa0._NEWLINE_Aquest dialecte \xc3\xa9s el que es parla a tota la prov\xc3\xadncia de Bari i en la zona de Barletta-Andria-Trani, on s\xc3\xb3n presents algunes variants. a m\xc3\xa9s hi ha algunes \xc3\xa0rees d\'influ\xc3\xa8ncia m\xc3\xa9s al nord, a la prov\xc3\xadncia de Foggia, on tamb\xc3\xa9 es parla un dialecte local, el foggi\xc3\xa0. A l\'oest aquest dialecte es difon cap a la prov\xc3\xadncia de Matera, i cap al sud el seu influx arriba a la part m\xc3\xa9s septentrional de la prov\xc3\xadncia de Brindisi.\n_START_SECTION_\nReligi\xc3\xb3\n_START_PARAGRAPH_\nLa religi\xc3\xb3 m\xc3\xa9s difosa \xc3\xa9s el catolicisme i el patr\xc3\xb3 de la ciutat \xc3\xa9s sant Nicolau, un sant tamb\xc3\xa9 venerat per la fe ortodoxa. Les rel\xc3\xadquies d\'aquest sant es custodien a Bari, cosa que ha fet de la ciutat un lloc de pelegrinatge i de pont de cultures.\n_START_SECTION_\nEconomia\n_START_PARAGRAPH_\nAntic centro mariner, Bari sempre ha tingut vocaci\xc3\xb3 mercantil i, de fet, \xc3\xa9s el segon centre comercial del sud d\'It\xc3\xa0lia. Als comerciants es deu la construcci\xc3\xb3 dels principals edificis hist\xc3\xb2rics del recinte emmurallat, com la Cambra del Commer\xc3\xa7 i el teatre. _NEWLINE_El 2003 la desocupaci\xc3\xb3 va arribar a l\'11%, una dada inferior a la mitjana del sud d\'It\xc3\xa0lia._NEWLINE_Una altra activitat econ\xc3\xb2mica de Bari \xc3\xa9s l\'agricultura, s\'hi conreen: vinyes, oliveres, ametllers i fruiters, i com a complement estan les ind\xc3\xbastries de producci\xc3\xb3 d\'oli, vi i conserves. Entre les fruites i hortalisses destaquen: tom\xc3\xa0quets, carxofes, cogombres, ra\xc3\xafm, peres, cireres i figues, la producci\xc3\xb3 dels quals es d\xc3\xb3na lloc a una forta exportaci\xc3\xb3._NEWLINE_El mateix passa amb la pesca, que s\'exporta a altres ciutats._NEWLINE_La ind\xc3\xbastria de Bari a m\xc3\xa9s de tenir a veure amb el sector alimentari, est\xc3\xa0 implicada en el sector qu\xc3\xadmic, el petroqu\xc3\xadmic, el t\xc3\xa8xtil, la fusta i, sobretot el sector mec\xc3\xa0nic. Del sector mec\xc3\xa0nic estan instal\xc2\xb7lades, entre d\'altres, les empreses Magneti Marelli, Bosch i Getrag. Bari \xc3\xa9s la seu italiana de les principals empreses alemanyes. A finals dels anys vuitanta  l\'empresa FIAT va desenvolupar aqu\xc3\xad el sistema d\'injecci\xc3\xb3 per a fuel common rail, el qual va cedir a l\'empresa  Bosch. L\'\xc3\xa0rea industrial s\'ha anat traslladant als afores de la ciutat de manera que actualment es troba entre Bari i Modugno, amb algunes parcel\xc2\xb7les que ocupen el territori de Palo i de Bitonto. L\'inici de la saturaci\xc3\xb3 de la zona ha afectat tamb\xc3\xa9, en l\'\xc3\xbaltima d\xc3\xa8cada, el creixement del sector industrial de Molfetta._NEWLINE_El 1987, la congesti\xc3\xb3 del centre de la ciutat va portar que un empresari local, Giusseppe Degennaro, constru\xc3\xads un centre comercial als afores, anomenat Casamassima, que \xc3\xa9s un dels m\xc3\xa9s grans d\'Europa._NEWLINE_Els serveis \xc3\xa9s un altre dels sectors m\xc3\xa9s vibrants de l\'economia local, amb empreses com: Getronics, EDS, Olivetti i IBM; tot i que darrerament no s\'ha invertit gaire en aquest sector.\n_START_SECTION_\nPremi Automobil\xc3\xadstic de Bari\n_START_PARAGRAPH_\nEs tracta d\'una competici\xc3\xb3 catalogada Formula Grand Prix a l\'entorn del pavell\xc3\xb3 de la fira de Llevant. Es va iniciar el 1946 i es va fer anualment fins al 1956. El 2013 es va fer una evocaci\xc3\xb3 hist\xc3\xb2rica que va aplegar uns 50.000 espectadors.'